b"\n_START_ARTICLE_\nTellevik kystfort\n_START_SECTION_\nHistorie\n_START_PARAGRAPH_\nTellevik fort p\xc3\xa5 Klauvaneset, under navnet Klones fort, ble prosjektert f\xc3\xb8rste gang i 1898\xe2\x80\x931899. P\xc3\xa5 denne tiden var Bergens nye befestninger nesten ferdigstilt. (Sentrumsbatterier: Kvarven, Sandviken fort og Hellen) Marinen hadde bestemt seg for \xc3\xa5 bygge et kontrollerbart minefelt/med bestykningsbatteri i Hagelsundet. Etter foresp\xc3\xb8rsel fra generalmajor Hans Peter L'orange i h\xc3\xa6rens generalstab ble det fra Forsvarsdepartementet (FD) nedsatt en egen kommisjon (Kloneskommisjonen). L'orange p\xc3\xa5pekte behovet for \xc3\xa5 forsterke den nordre innseilingen til Bergen, samt at Bergensbanen (togforbindelse mellom Bergen\xe2\x80\x93Oslo) kunne beskytes av en fiendtlig (svensk) fl\xc3\xa5te, direkte fra fjordene her. (Hellen fort, det nordligste av sentrumbatteriene (1898\xe2\x80\x931899), hadde en maksimal rekkevidde til S\xc3\xb8rfjorden/Osterfjorden)_NEWLINE_I 1899 startet arbeidet. Kloneskommisjonen (Klonesset=dagens Klauvaneset) bestod av distriktsingeni\xc3\xb8r Meltzer (Bergens bef\xc3\xa6stninger) som stod for det ingeni\xc3\xb8r-tekniske arbeidet som oppm\xc3\xa5ling og nedtegning av kartdata. Kaptein Helgesen (kommandanten p\xc3\xa5 Bergens bef\xc3\xa6stninger) og Kaptein Christian Holdtfodt fra generalstaben (senere forsvarsminister), utgjorde den fagmilit\xc3\xa6re sammensetningen med vekt p\xc3\xa5 artilleri tekniske beregninger og plassering av kanonstillingene. Kommisjonen utarbeidet originale kotekarter og kostnadsoverslag for utbyggingen med materiell. _NEWLINE_Klones fort skulle best\xc3\xa5 av tre batterier. Et haubitsbatteri med 2 x 24 cm artilleri (standh\xc3\xb8yde 192 og 205 moh) p\xc3\xa5 Tellevikafjellet. Et 3 x 15 cm batteri noe lavere i terrenget (standh\xc3\xb8yde 96, 132 og 178 moh) og et bestykningsbatteri (2 x 5,7 cm) p\xc3\xa5 selve Klauvaneset. Herunder ogs\xc3\xa5 en prosjekt\xc3\xb8r (lyskaster) ytterst p\xc3\xa5 neset. To magasinbygg og vaktbygg var ogs\xc3\xa5 med. Kommisjonen fremla arbeidet sitt (Klones fort) for FD i oktober 1899. Fortet var sv\xc3\xa6rt likt anlagt som Kvarven med tre batterih\xc3\xb8yder og lyskaster. Dette skulle bli det f\xc3\xb8rste store utbyggingsprosjektet for det nyopprettede Kystartilleriet. Utbyggingen ble deretter godkjent i alle v\xc3\xa5pengrenene; Marinen, H\xc3\xa6ren og Kystartilleriet. Kostnadene bel\xc3\xb8p seg til millionbel\xc3\xb8p. Kostnadene skulle f\xc3\xa5 en avgj\xc3\xb8rende betydning. Georg Stang satt i Befestningskommisjonen av 1899 hvor han gjorde seg bemerket ved \xc3\xa5 g\xc3\xa5 sterkt inn for \xc3\xa5 bygge ut\xc2\xa0forsvarslinjen langs Glomma (Glommalinjen); Fra\xc2\xa0Fredriksten festning i Halden til Kongsvinger og Elverum. Da han ble forsvarsminister i 1900 fikk han anledning til \xc3\xa5 f\xc3\xb8lge opp dette \xc3\xb8nsket, og han blir regnet som \xc2\xabgrensefestningenes far\xc2\xbb._NEWLINE_Stang prioriterte \xc3\x98stlandet, dette fikk avgj\xc3\xb8rende betydning for at Klones fort ikke ble realisert i 1899. Som et kompromiss ble det igangsatt prosjektering og senere bygging av H\xc3\xa5\xc3\xb8y fort i Meland og Skarv\xc3\xb8y fort i Herdla. Disse stod ferdig f\xc3\xa5 \xc3\xa5r senere.\n_START_SECTION_\nAndre verdenskrig\n_START_PARAGRAPH_\nNye forslag ble realisert \xe2\x80\x93 hele fem ganger over en periode p\xc3\xa5 34 \xc3\xa5r. Siste gang i 1916. F\xc3\xb8rst i 1941 skulle det bli bygget et artilleri fort her. Denne gangen med artillerigeneral Hermann Tittel. Noe av det f\xc3\xb8rste som ble foretatt i Bergen den 9. april var \xc3\xa5 t\xc3\xb8mme Vollmestersafen p\xc3\xa5 Bergenhus for norske tegninger/planer. Dermed hadde okkupantene full oversikt. I mai 1941 ble batteriet operativt under betegnelsen HKB 989 Tellevik. Fransk hovedartilleri ble benyttet frem til freden (4 x 10,5 cm ) Taktisk ble det gjennom hele krigen liggende under Marinens stab p\xc3\xa5 Kvarven (MAA 504 Bergen) Utbygging av batteriomr\xc3\xa5det, minefelt, lasarett, osv., foregikk helt til 7. mai 1945. Senere inngikk batteriet ogs\xc3\xa5 i Festung Bergen sin taktiske oppstilling. Administrativt l\xc3\xa5 batteriet under h\xc3\xa6rens Kystartilleri._NEWLINE_I 1943 fikk Tellevik benevnelsen 36/977 etter omorganisering og opprettelse av regimentet 977. Kommandant p\xc3\xa5 HKB 36/977 Tellevik var fra starten Offz der artillerie, Hauptmann Schmalhaus. I 1942 ble det p\xc3\xa5begynt et stort vegprosjekt mellom batteriet og Salhus (Tellevikvegen). P\xc3\xa5 dette prosjektet ble det hentet inn flere hundre norske arbeidere, ogs\xc3\xa5 fra Bergen sentrum. Fra Nordhordland kom arbeidere med b\xc3\xa5ter. Fra sentrum ble det sendt gule busser og lastebiler med tvangsutskevne. Arbeidet var hardt. Til og med bankfunksjon\xc3\xa6rer ble sendt i \xc3\xa5pne lastebiler. Arbeidslagene jobbet fra to sider og m\xc3\xb8ttes p\xc3\xa5 \xc2\xabmidten\xc2\xbb i 1943. Det skulle g\xc3\xa5 ytterligere et \xc3\xa5r f\xc3\xb8r vegen var kj\xc3\xb8rbar._NEWLINE_I 1943 ble batteriet utvidet til ogs\xc3\xa5 \xc3\xa5 omfatte et zug (tropp) p\xc3\xa5 Flat\xc3\xb8y (2 x 10,5 cm artilleri)._NEWLINE_Bygging av batteriomr\xc3\xa5det ble i hovedsak utf\xc3\xb8rt av tyske h\xc3\xa6rsoldater fra fortet, norske sivile, tyske pionersoldater (minelegging/pansersperrer) og ingeni\xc3\xb8rer fra Todt (regelbau konstruksjoner og veier). En stort andel russiske krigsfanger deltok fra h\xc3\xb8sten 1942. Disse var forlagt i to leire (underlagt Kriegsgefangene-Arbeits-Battalion 188 / Stalag 303 Lillehammer) ved Saur\xc3\xa5s og Lid noen kilometer unna. Disse fangeleirene var oppsatt med 595 fanger v\xc3\xa5ren 1944. Norske arbeidere var vitne til flere arbeidsulykker under byggingen, man regner med at det gikk russiske liv tapt her. En r\xc3\xb8mt russisk fange ble ogs\xc3\xa5 observert i Tellevikomr\xc3\xa5det, hvis skjebne forblir ukjent. Forholdene fangene levde under ved fangeleiren p\xc3\xa5 Lid/Flaktveit er regnet blant historikere \xc3\xa5 v\xc3\xa6re de mest grusomme i Hordaland. Her ble bla ved en anledning i 1943 gjennomf\xc3\xb8rt en fellesavstraffelse etter at noen fanger hadde r\xc3\xb8mt. Tilsammen ble 10 fanger avkledd og kommandert ut i skogen s\xc3\xb8r for leiren , her m\xc3\xa5tte de grave sine egne graver. Alle ble skutt i massegraven. Den tyske leirkommandanten ble etter krigen overgitt russiske styrker og sendt til Russland. Ogs\xc3\xa5 offiserer ved det lokale byggekontoret til Todt, led samme skjebne. (avrettet etter summarisk rettergang i USSR) Restene etter 29 levninger ble funnet i ulike graver i 1945. \xc3\x85safolket reiste en minnestein til minne om overgrepene (ved fangeleiren p\xc3\xa5 Saur\xc3\xa5s / \xc3\x85sane gamle kirkeg\xc3\xa5rd) samme \xc3\xa5r. Den 7. mai forlot hele den tyske besetningen fortet i henhold til fredsavtalen. 8. mai ankom de norske styrkene fortet fra Bj\xc3\xb8rn West-basen med b\xc3\xa5t under ledelse av Kaptein Eikanger fra Salhus. Det er blitt hevdet fra muntlige kilder at s\xc3\xa5rede tyske soldater fra kampene med Bj\xc3\xb8rn West styrken befant seg i bunker-lasarettet her p\xc3\xa5 dette tidspunktet. Eikanger organiserte raskt en styrke av norske sivile til vakt og sikring p\xc3\xa5 batteriet. Senere ankom Major Kvammen fra Kystartilleriet-Vestlandet. En rekke hendelser fant sted i neste n\xc3\xa6rmeste ukene. Nysgjerrigheten blant sivile var stor, og ved en anledning greide tre lokale gutter \xc3\xa5 komme seg gjennom sperringene. Her fant de en Renault FT-17 panservogn med n\xc3\xb8klene st\xc3\xa5ende i tenningen. Det endte med at de kj\xc3\xb8rte den p\xc3\xa5 fjorden.\n_START_SECTION_\nEtter krigen\n_START_PARAGRAPH_\nDet norske forsvaret demonterte raskt de franske kanonene p\xc3\xa5 Tellevik i 1945. Dette var regnet som topp moderne artilleri som H\xc3\xa6ren hadde \xc3\xb8nske om. F\xc3\xb8r krigen produsert av Schneiderkonsernet for det franske feltartilleriet. Modellen var \xc3\xa5rgang 1936, opprinnelig utviklet med en egen felt/trekkvogn i Frankrike. I 1948 ble det opprettet en Heimevernstyrke i \xc3\x85sane med tilhold p\xc3\xa5 Tellevik kystfort. Denne under ledelse av Kaptein Nepstad. Avdelingen ble oppsatt med eget artilleri p\xc3\xa5 fortet (7,5 cm). \xc3\x85rlige \xc3\xb8velser ble gjennomf\xc3\xb8rt her hvor hundrevis av soldater fra \xc3\x85sane ble utdannet til strid. Det ble bygget fire \xc2\xabNATO-bunkere\xc2\xbb p\xc3\xa5 fortet i 1993 til denne styrken, i forbindelse med det nye \xc2\xabobjektet\xc2\xbb Nordhordlandsbrua. Avdelingen hadde sin siste \xc3\xb8velse her i 1998.\n_START_SECTION_\nNedleggelse og museum\n_START_PARAGRAPH_\nI 1995 ble det startet et forprosjekt (Prosjekt Tellevik) som i 1996 mottok 62\xc2\xa0000 kroner i st\xc3\xb8tte fra et krigsfond underlagt Statsministerens kontor i Oslo. Det ble laget en stor utstilling for midlene, blant annet utstilt i Trikkehallen / Bergens Tekniske Museum. Dette var starten p\xc3\xa5 det som skulle bli et reelt museum f\xc3\xa5 \xc3\xa5r senere. I 1997 startet restaureringsarbeidet p\xc3\xa5 Klauvaneset. _NEWLINE_Tellevik Kystfort Museum omfattet i 2016 et omr\xc3\xa5de p\xc3\xa5 30\xc2\xa0000 m\xc2\xb2 som Foreningen Tellevik kystfort leier av grunneier Bergen kommune. Det fremst\xc3\xa5r idag som et av landets st\xc3\xb8rste restaureringsprosjekter gjennomf\xc3\xb8rt p\xc3\xa5 et kystfort. (Ca 300 bygget i Norge) Omr\xc3\xa5det har 14 bunkere, brakke, magasinbygg, servicesenter, med mer. Foreningen har mottatt flere priser for sitt vernearbeid. I Bergen byr\xc3\xa5ds budsjett for 2017 mistet foreningen 80\xc2\xa0% av bevilgningene og var sv\xc3\xa6rt n\xc3\xa6r nedleggelse. Budsjett-kuttet har blitt m\xc3\xb8tt med kritikk. Under Sparebanken Vests \xc2\xabHjertebank\xc2\xbb-konsert i \xc3\x85sane i mars 2018 mottok foreningen 200\xc2\xa0000 kroner i st\xc3\xb8tte._NEWLINE_Museet blir ogs\xc3\xa5 brukt i undervisningssammenheng i samarbeid med FN-sambandet i Bergen for \xc3\xa5 opplyse om miner og mineproblematikk."